โรงเรียนสวรรค์อนันต์วิทยา

**โรงเรียนสวรรค์อนันต์วิทยา** (; ย่อ: ส.อ./SW) เป็นโรงเรียนรัฐบาลมัธยมศึกษาขนาดใหญ่พิเศษประจำอำเภอสวรรคโลก และจังหวัดสุโขทัยโดยพฤตินัย สังกัดสำนักงานเขตพื้นที่การศึกษามัธยมศึกษาสุโขทัย เปิดทำการเรียนการสอนมาตั้งแต่  เป็นโรงเรียนหลวงแห่งแรกของจังหวัดสวรรคโลกและเก่าแก่ที่สุดในจังหวัดสุโขทัย

## ประวัติโรงเรียน

### ช่วงสมัยรัชกาลที่ 5 (พ.ศ. 2411 - พ.ศ. 2453)
โรงเรียนสวรรค์อนันต์วิทยา ได้ดำเนินการจัดตั้ง ก่อสร้าง โดยพระยาสุรสีห์วิสิษฐศักดิ์ สมุหเทศาภิบาลมณฑลพิษณุโลก และเปิดการเรียนการสอนครั้งแรกใน พ.ศ. 2438 (ร.ศ. 114) โดยก่อเปิดการเรียนใช้ชื่อว่า**โรงเรียนเมืองสวรรค์โลกย์** แต่ภายหลังเปิดการเรียนการสอนเปลี่ยนเป็น **โรงเรียนบัณฑิตสภา** ตั้งอยู่ภายในเมืองสวรรคโลก กึ่งกลางระหว่างศาลจังหวัดสวรรคโลกและศาลากลางจังหวัดสวรรคโลก 

thumb|ตำแหน่งข้าราชการกระทรวงธรรมการ รัตนโกสินทร์ศก 115 (เน้นโรงเรียนเมืองสวรรค์โลกย์)

โรงเรียนได้ทำการเรียนการสอน 4-5 ปี จนต่อมามีการตัดสินใจที่จะย้ายที่ตั้งโรงเรียนบัณฑิตสภา ไปอยู่ ณ ที่ดินเหนือวัดสว่างอารมณ์วรวิหาร บริเวณริมแม่น้ำยม *พระสีหะสงคราม ปลัดเมืองสวรรคโลก* ในขณะนั้น ได้จัดการเรี่ยรายเงินจากข้าราชการและประชาชนเพื่อสร้างโรงเรียนบันฑิตสภาแห่งใหม่ พร้อมได้ขอรับพระราชทานนามโรงเรียนใหม่ จากพระบาทสมเด็จพระจุลจอมเกล้าเจ้าอยู่หัว ไว้เป็นที่ระลึก โรงเรียนได้สร้างเสร็จและเปิดในวันที่ 2 มีนาคม 2442

วันที่ 17 มีนาคม พ.ศ. 2442 พระบาทสมเด็จพระจุลจอมเกล้าเจ้าอยู่หัว ได้ทรงพระราชทานนามโรงเรียนว่า **สวรรควิทยา** โดยใช้นามของเมืองสวรรคโลกเป็นนามมงคล และโรงเรียนก็ได้เปลี่ยนชื่อเป็น **โรงเรียนสวรรควิทยา** นับเป็นโรงเรียนแรกในภาคเหนือของสยาม ที่ได้รับชื่อพระราชทานจากพระมหากษัตริย์ไทย พร้อมกับถวายเป็นโรงเรียนหลวง 

### ช่วงสมัยรัชกาลที่ 6 (พ.ศ. 2453 - พ.ศ. 2468)
#### ก่อตั้งโรงเรียนสตรีหลวง ประจำจังหวัดสวรรคโลก
พ.ศ. 2465 **พระยาสุรินทร์** ผู้ว่าราชการจังหวัดสวรรคโลก ได้มีการจัดตั้งโรงเรียนสตรีประจำจังหวัดสวรรคโลกขึ้นมา โดยใช้ชื่อว่า **โรงเรียนสตรีประจำจังหวัดสวรรคโลก** "**อนันตนารี"** เปินทำการสอนเมื่อวันที่ 12 พฤษภาคม พ.ศ. 2465 ได้ทำการสอนอยู่ เดิมทีใช้อาคารเรียนเดิมอาศัยพลับพลา(ปัจจุบันคือที่ตั้งของสถานีตำรวจภูธรอำเภอสวรรคโลก) จนกระทั่งปลาย พ.ศ. 2466 จึงได้ย้ายไปเรียนรวมกับโรงเรียนชายประจำจังหวัดสวรรคโลก “สวรรควิทยา”

พ.ศ. 2467 ได้ก่อสร้างอาคารขึ้นใหม่ในบริเวณวัดสว่างอารมณ์วรวิหารและแยกโรงเรียนสตรี ออกจากโรงเรียนชายมาอยู่ ณ อาคารที่ได้ก่อสร้างใหม่ถาวร ปัจจุบันคือที่ตั้งของ เมรุของวัดสว่างอารมณ์

### ช่วงสมัยรัชกาลที่ 7 (พ.ศ. 2468 - พ.ศ. 2478)
พ.ศ. 2475 โรงเรียนได้มีจำนวนนักเรียนและวิชาที่สอนมากขึ้น ประกอบกับโรงเรียนตั้งอยู่บริเวณริมแม่น้ำยม ทำให้น้ำเซาะฝั่งตลิ่งพัง ทำให้ได้ย้ายที่ตั้งโรงเรียนมาตั้งอยู่ข้างหลังวัดสว่างอารมณ์วรวิหาร

### ช่วงสมัยรัชกาลที่ 8 (พ.ศ. 2478 - พ.ศ. 2489)
พ.ศ. 2480 โรงเรียนอนันตนารีได้ย้ายที่ตั้งไปบริเวณที่ดินท้ายจวนพระยาสวรรคโลก(มั่ง วิชิตนาค) ได้ตั้งอาคารขึ้นแห่งใหม่และใช้อาคารแห่งนั้นจัดการเรียนการสอนเรื่อยมา
thumb|อาคารโรงเรียนอนันตนารี ปัจจุบันเป็นพิพิธภัณฑ์พื้นบ้านอำเภอสวรรคโลก

#### ภายหลังการเปลี่ยนแปลงชื่อจังหวัด
วันที่ 17 เมษายน 2482 ราชการได้มีการเปลี่ยนแปลงชื่อจังหวัดสวรรคโลก เป็นจังหวัดสุโขทัย หลังจากการรวมทั้งสองจังหวัดในพ.ศ. 2474 เป็นวันที่จังหวัดสวรรคโลกหมดสถานะภาพจังหวัด โรงเรียนสวรรควิทยา และ โรงเรียนอนันตนารี ก็ได้เปลี่ยนสถานะเป็นโรงเรียนชายประจำอำเภอสวรรคโลก “สวรรควิทยา” และ โรงเรียนสตรีประจำอำเภอสวรรคโลก “อนันตนารี”

#### ช่วงสงครามโลกครั้งที่ 2
ช่วงระหว่าง พ.ศ. 2485-2488 ในช่วงที่ประเทศไทยเข้าร่วมกับฝ่ายจักรวรรดิญี่ปุ่นในสงครามโลกครั้งที่ 2 กองทัพญี่ปุ่นได้เข้ามายังอำเภอสวรรคโลก โดยทางสถานีรถไฟสวรรคโลก เพื่อใช้เป็นเส้นทางเดินทัพ ผ่านเมืองเก่าสุโขทัย บ้านด่านลานหอย ตาก แม่สอด เพื่อจะเข้าไปตีเมืองย่างกุ้ง ประเทศเมียนมาร์ ซึ่งในขณะนั้นเป็นส่วนหนึ่งของบริติชราช ทหารญี่ปุ่นได้เข้ามาพักภายในอำเภอสวรรคโลกเป็นจำนวนมาก รวมถึงภายในโรงเรียนประจำอำเภอสวรรคโลก “สวรรควิทยา” จนทำให้ทางโรงเรียนต้องหยุดการเรียนการสอน

#### หลังสงครามโลกครั้งที่ 2
พ.ศ. 2488 ครบรอบ 50ปี การก่อตั้งโรงเรียนสวรรควิทยา และมีการจัดตั้งหอวิทยาศาสตร์ขึ้นมาสำเร็จ

### ช่วงสมัยรัชกาลที่ 9 (พ.ศ. 2489 - พ.ศ. 2559)
ทางโรงเรียนได้ทำสัญญาซื้อที่ดินบริเวณติดถนนจรดวิถีถ่อง ตำบลย่านยาว และได้มีการสร้างอาคารในพื้นที่บริเวณนี้และได้ย้ายนักเรียนมาเรียนที่แห่งใหม่ในปี พ.ศ. 2509 

#### รวมโรงเรียนเปลี่ยนเป็นสหศึกษา
ในวันที่ 23 เมษายน 2513 กระทรวงศึกษาธิการ กระทรวงศึกษาธิการได้มีประกาศรวม โรงเรียนสวรรควิทยา และโรงเรียนอนันตนารี เป็นโรงเรียนสหศึกษาเพียงแห่งเดียว ใช้ชื่อใหม่ว่า **สวรรค์อนันต์วิทยา** โดยย้ายนักเรียนหญิงจากโรงเรียนอนันตนารีไปเรียนรวมกับนักเรียนชายโรงเรียนสวรรควิทยา โดยใช้ที่ตั้งของโรงเรียนสวรรควิทยา ช่วงแรกเปิดการสอนในระดับมัธยมศึกษาตอนต้น ต่อมา พ.ศ. 2515 ได้รับอนุมัติให้เปิดเรียนระดับชั้นมัธยมศึกษาตอนปลาย โดยอักษรย่อของโรงเรียนคือ **ส.อ.** และก็ใช้มาจนถึงทุกวันนี้

วันที่ 1 กุมภาพันธ์ 2519 พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตรและสมเด็จพระนางเจ้าสิริกิติ์พระบรมราชินีนาถ พระบรมราชชนนีพันปีหลวง พร้อมด้วย สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินจังหวัดสุโขทัย เพื่อพระราชทานธงลูกเสือชาวบ้านจังหวัดสุโขทัย ณ โรงเรียนสวรรค์อนันต์วิทยา โดยทางโรงเรียนได้สร้างพลับพลารับเสด็จไว้ตรงสนามหน้าโรงเรียน 

## ข้อมูลทั่วไป

### สัญลักษณ์ประจำโรงเรียน

#### ดอกเข็มชมพู
เป็นดอกไม้เฉลิมพระเกียรติพระบาทสมเด็จพระจุลจอมเกล้าเจ้าอยู่หัว รัชกาลที่ 5 ที่มีวันพระราชสมภพตรงกับวันอังคาร โดยพระองค์ท่านทรงมีพระมหากรุณาธิคุณหลายอย่างที่ได้กระทำเพื่อชาวเมืองสวรรคโลก ไม่ว่าจะเป็นการพระราชทานชื่อ โรงเรียนสวรรควิทยา, การอนุมัติงบประมาณให้สร้างรถไฟหลวงเข้ามาถึงจังหวัดสวรรคโลก ทำให้โรงเรียนสวรรค์อนันต์วิทยา ได้กำหนดให้ดอกเข็มชมพู เป็นดอกไม้ประจำโรงเรียน เพื่อสืบสานความจงรักภักดีที่พสกนิกรชาวสวรรคโลกมีต่อพระบาทสมเด็จพระจุลจอมเกล้าเจ้าอยู่หัว
#### ต้นราชพฤกษ์ (คูน)
เป็นต้นไม้ประจำโรงเรียน เป็นต้นไม้ดั้งเดิมอยู่ในที่ดินปัจจุบันของโรงเรียน โดยใช้เป็นสัญลักษณ์ของโรงเรียน 
thumb|ดอกคูน บริเวณโดยรอบโรงเรียน

#### น้ำเงิน - ชมพู
น้ำเงินและชมเป็นสีประจำโรงเรียน เพื่อระลึกถึงพระบาทสมเด็จพระจุลจอมเกล้าเจ้าอยู่หัว รัชกาลที่ 5 ที่ทรงมีพระมหากรุณาธิคุณหลายอย่างที่ได้กระทำเพื่อชาวเมืองสวรรคโลก โดย

* สีน้ำเงิน คือ สีของสถาบันพระมหากษัตริย์
* สีชมพู คือ สีวันอังคาร วันพระราชสมภพของพระบาทสมเด็จพระจุลจอมเกล้าเจ้าอยู่หัว รัชกาลที่ 5

## วิชาการ

### กลุ่มสาระการเรียนรู้
ปัจจุบันโรงเรียนสวรรค์อนันต์วิทยา มีกลุ่มสาระการเรียนรู้ทั้งหมด 8 กลุ่มสาระฯ ประกอบไปด้วย

* **กลุ่มสาระการเรียนรู้วิทยาศาสตร์และเทคโนโลยี** 
* **กลุ่มสาระการเรียนรู้คณิตศาสตร์** 
* **กลุ่มสาระการเรียนรู้ภาษาไทย** 
* **กลุ่มสาระการเรียนรู้ภาษาต่างประเทศ**
* **กลุ่มสาระการเรียนรู้สังคมศึกษา ศาสนาและวัฒนธรรม** 
* **กลุ่มสาระการเรียนรู้ศิลปะ** 
* **กลุ่มสาระการเรียนรู้การงานอาชีพ** 
* **กลุ่มสาระการเรียนรู้สุขศึกษาและพละศึกษา** 
* กลุ่มกิจกรรมพัฒนาผู้เรียน
* กลุ่มกิจกรรมนักเรียน
* กลุ่มส่งเสริมประสิทธิภาพทางวิชาการ

### แผนการเรียน
ปัจจุบันมีการเปิดการสอนตั้งแต่ชั้นมัธยมศึกษาปีที่ 1 - 6 โดยแบ่งเป็นสองระดับคือ **ระดับมัธยมศึกษาตอนต้น** ตั้งแต่ชั้นมัธยมศึกษาปีที่ 1 ถึงปีที่ 3 และ **ระดับมัธยมศึกษาตอนปลาย** ตั้งแต่ชั้นมัธยมศึกษาปีที่ 4 ถึงปีที่ 6

## ทำเนียบผู้บริหาร

## พื้นที่เเละอาคารสถานที่
โรงเรียนสวรรค์อนันต์วิทยา ตั้งอยู่เลขที่ 87 หมู่ 3 ถนนจรดวิถีถ่อง ตำบลย่านยาว อำเภอสวรรคโลก จังหวัดสุโขทัย บนเนื้อที่ที่ครอบครองทั้งสิ้น 134 ไร่ 2 งาน 65 ตารางวา ประกอบด้วย

* โรงเรียนสวรรค์อนันต์วิทยา จำนวน 75 ไร่ 1 งาน 41 ตารางวา
* พื้นที่ของสมาคมผู้ปกครองและครูฯและสมาคมนักเรียนเก่า จำนวน 53 ไร่ 1 งาน 98 ตารางวา
* พื้นที่บ้านพักครู (โรงเรียนอนันตนารี) จำนวน 3 ไร่ 3 งาน 96 ตารางวา
* พื้นที่บ้านพักผู้บริหารจำนวน 1 ไร่ 3 งาน 30 ตารางวา

มีอาคารเรียนเเละสถานที่สำคัญได้เเก่

### อาคารเรียน

### อาคารอื่น ๆ

### สถานที่อื่น ๆ

## โรงเรียนสวรรค์อนันต์วิทยา 2

เป็นโรงเรียนระดับมัธยมศึกษาในอำเภอสวรรคโลก เกิดจากการประชุมหารือกับสภาตำบลคลองยาง ใน พ.ศ. 2533 เรื่องจัดตั้งโรงเรียนขยายโอกาสทางการศึกษาสนองนโยบายกรมสามัญศึกษา ต่อมา พ.ศ. 2534 โรงเรียนได้เปิดทำการเรียนการสอนโดยเป็นโรงเรียนสาขาของโรงเรียนสวรรค์อนันต์วิทยา ตั้งแต่วันที่ 16 พฤษภาคม 2534 มีครู-อาจารย์จากโรงเรียนสวรรค์อนันต์วิทยาเป็นผู้สอน ใช้อาคารเรียนชั่วคราวและอาคารเรียนเกษตรโรงเรียนสวรรค์อนันต์วิทยา เป็นสถานศึกษา 

พ.ศ. 2536 กรมสามัญศึกษา ได้ประกาศจัดตั้งเป็นโรงเรียนสวรรค์อนันต์วิทยา 2 ลงวันที่ 3 มีนาคม 2536 แยกออกจากการเป็นโรงเรียนสาขาของโรงเรียนสวรรค์อนันต์วิทยา เริ่มแรกยังคงใช้โรงเรียนสวรรค์อนันต์วิทยา จัดการเรียนการสอน ต่อมาได้ย้ายไปตั้งอยู่ที่ ตำบลคลองยาง อำเภอสวรรคโลก จังหวัดสุโขทัย             

## กลุ่มโรงเรียนสวรรค์อนันต์วิทยา

## ศิษย์เก่าที่มีชื่อเสียง

### โรงเรียนสวรรควิทยา
* ประพาส ลิมปะพันธุ์: อดีตสมาชิกสภาผู้แทนราษฎร แบบบัญชีรายชื่อ สังกัดพรรคชาติพัฒนา อดีตรัฐมนตรีช่วยว่าการกระทรวงเกษตรและสหกรณ์ ในรัฐบาลของนายชวน หลีกภัย และเป็นอดีตเลขาธิการพรรคชาติพัฒนา
* อาษา เมฆสวรรค์: อดีตรัฐมนตรีช่วยว่าการกระทรวงมหาดไทย
* พลเอก ประจวบ สุนทรางกูร: อดีตอธิบดีกรมตำรวจ อดีตรองนายกรัฐมนตรี อดีตรัฐมนตรีว่าการกระทรวงมหาดไทย
* พลเอก สุรกิจ มัยลาภ: อดีตรัฐมนตรีว่าการกระทรวงคมนาคมของไทย ในรัฐบาลของพลเอก เกรียงศักดิ์ ชมะนันทน์ และเป็นอดีตรัฐมนตรีช่วยว่าการกระทรวงกลาโหมของไทย ในรัฐบาลของนายสัญญา ธรรมศักดิ์
* รองศาสตราจารย์ ดร.สมบัติ นพรัก: กรรมการสภาผู้ทรงคุณวุฒิ สภาสถาบันการอาชีวศึกษาภาคเหนือ 4, ที่ปรึกษาสภาคณบดีบัณฑิตวิทยาลัยแห่งประเทศไทย มหาวิทยาลัยพะเยา

## อ้างอิง

สำนักงานเขตพื้นที่การศึกษามัธยมศึกษาสุโขทัย ข้อมูลพื้นฐานโรงเรียน
หมวดหมู่:โรงเรียนสังกัดสำนักงานเขตพื้นที่การศึกษามัธยมศึกษาสุโขทัย
หมวดหมู่:โรงเรียนมัธยมศึกษาขนาดใหญ่พิเศษ
หมวดหมู่:โรงเรียนประจำจังหวัด
หมวดหมู่:โรงเรียนมัธยมศึกษาประจำอำเภอในจังหวัดสุโขทัย

หมวดหมู่:โรงเรียนที่ก่อตั้งใน พ.ศ. 2438
หมวดหมู่:โรงเรียนที่มีอายุเกิน 100 ปีในประเทศไทย
หมวดหมู่:โรงเรียนที่มีอัตราการแข่งขันสูง
หมวดหมู่:สิ่งก่อสร้างในอำเภอสวรรคโลก